Diari Oficial de la Generalitat Valenciana


Sumari del DOGV 10769, del 05-12-2024 (2024/12860)

RESOLUCIÓ de 2 de desembre de 2024, de la Direcció General d’Interior, per la qual es publica la llista definitiva de persones admeses i excloses per a la prova avaluadora del personal del Servici específic d’admissió i per la qual s'ajorna la data de la seua realització per raons extraordinàries.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10935

Data del DOGV
:   05-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12987

CVE
:   XXOC-D-3724-73071

Data del document
:   02-12-2024

Organisme emissor
:   Conselleria d'Emergències i Interior

Tipus de document
:   Resolució

Anàlisi jurídica

 Descriptors 

:   * formació professional contínua

Dins del marc de la normativa de desplegament de la Llei 14/2010, de 3 de desembre, d’espectacles públics, activitats recreatives i establiments públics, la Resolució de 10 de setembre de 2024 (DOGV 9942, de 23 de setembre), va aprovar les bases generals i la convocatòria de la prova avaluadora per a l’acreditació del personal del servici específic d’admissió a celebrar l’últim trimestre de 2024.

En virtut del procediment establit, la Resolució de 6 de novembre de 2024, de la Direcció General d’Interior (DOGV 9980, d’11 de novembre), va publicar la llista provisional d’admesos i exclosos per a la referida prova avaluadora. Així mateix, s’obria un termini de deu dies hàbils per a presentar, per part dels aspirants, la documentació no aportada o aportada amb deficiències.

En este marc, l’apartat 5, paràgraf 3, de la Resolució de 10 de setembre, preveu que, una vegada transcorregut el termini d’esmena, la Direcció General d’Interior publicarà en el *Diari Oficial de la Generalitat Valenciana*  i en els taulers d’anuncis del departament en les tres províncies, la llista definitiva d’admesos i exclosos de la convocatòria. En esta publicació s’indicarà l’hora i el lloc en què se celebrarà la prova avaluadora.

En conseqüència, esta resolució, una vegada transcorreguts els terminis establits per a l’esmena de la documentació per part dels aspirants, té per finalitat continuar el procediment iniciat seguint la tramitació establida en la referida Resolució de 10 de setembre.

En este context, no obstant això, la continuació d'este procediment pot repercutir en persones el domicili de les quals es trobe en zones afectades per les greus inundacions esdevingudes a la província de València el 29 d'octubre i per la possible falta de mobilitat adequada per a algunes d'elles. Aspectes a considerar i que fan que la Comissió avaluadora d'este procediment valore l'adopció de mesures tendents a assegurar el principi d'igualtat per a tots els aspirants.

Per tot això, i d’acord amb l’apartat 5 esmentat, en relació amb l’article 12 del Decret 134/2023, de 10 d’agost, i l’article 8 de la Llei 40/2015, d’1 d’octubre, de règim jurídic del sector públic,

RESOLC

*Primer*

Publicar, a proposta de la comissió avaluadora a què es referix l’apartat 6 de la Resolució de 10 de setembre de 2024, la llista definitiva d’admesos (annex I d’esta resolució) i la llista provisional d’exclosos (annex II) per a la prova avaluadora per a l’acreditació del personal del servici específic d’admissió a celebrar el desembre de 2024.

Estes llistes mantindran la seua vigència fins a la data de realització de la prova avaluadora d'acord amb el que s'indica en l'apartat següent.

*Segon*

Ajornar la prova avaluadora prevista inicialment per al mes de desembre de 2024 fixant la seua realització dins del primer trimestre de 2025. La data exacta per a esta prova es comunicarà oportunament mitjançant la resolució de la Direcció General d'Interior.

*Tercer*

Els aspirants que hagen sigut exclosos podran, en el termini establit en els articles 121 i 122 de la Llei 39/2015, d’1 d’octubre, del procediment administratiu comú de les administracions públiques, interposar un recurs d’alçada davant del secretari autonòmic de Seguretat i Emergències, tal com establix l’apartat 5.3 de la Resolució de 10 de setembre de 2024.

*Quart*

Les llistes definitives que consten en els annexos d’esta resolució incorporen els aspirants que, sense haver sigut inclosos en la llista provisional publicada en el seu moment, van acreditar amb posterioritat a esta publicació que havien presentat dins del termini la documentació exigida per a l’esmena requerida i, en conseqüència, que tenien el dret a poder realitzar les proves avaluadores previstes.

  

València, 2 de desembre de 2024

Vicente Huet Ballester

Director general d'Interior

Esta disposició conté annexos. Consulteu-ne la versió en PDF.